Vatsan ja ylävatsan tietokonetomografiatutkimus lapselle

Lapsellesi on varattu vatsan tietokonetomografiatutkimus (lyhenne TT tai CT), jossa otetaan leikekuvia röntgensäteitä käyttämällä. Röntgenlääkärin harkinnan mukaan tutkimuksessa voidaan käyttää jodipitoista varjoainetta, jota annetaan käsivarren laskimoon.

Tutkimukseen tai toimenpiteeseen valmistautuminen

Ota yhteyttä lasta hoitavaan yksikköön, jos tiedät lapsesi olevan yliherkkä jodille.

Lapsen tulee olla syömättä kaksi tuntia ennen tutkimusta, koska varjoaine voi aiheuttaa pahoinvointia.

Tarvittaessa suoliston merkkaamiseksi lapsesi juo (noin 1 tunti ennen kuvausta) veteen tai mehuun laimennettu jodivarjoaineseosta. Jos röntgenlääkäri katsoo tarpeelliseksi käyttää laskimonsisäistä varjoainetta, lapselle laitetaan käsivarren laskimoon muovinen kanyyli lastenosastolla. Pistokohdan iholle laitetaan puuduttavaa voidetta ennen kanyylin laittoa.

Tarvittaessa lapselle annetaan rauhoittava esilääkitys osastolla.

Tutkimuksen suorittaminen

Tutkimus kestää 15 - 30 minuuttia. Röntgenhoitaja kertoo suoritettavasta tutkimuksesta, auttaa lapsen kuvausasentoon ja suorittaa kuvauksen röntgenlääkärin ohjeiden mukaan. Röntgenlääkäri antaa kuvista lausunnon.

Tutkimuksen aikana lapsi makaa tutkimuspöydällä selällään kädet ylhäällä. Kuvausvaiheessa lapsen tulee olla aivan liikkumatta muutaman minuutin ajan ja pidätettävä hengitystä muutamia sekunteja kerrallaan. Hengityksen pidättämistä harjoitellaan ennen kuvauksen alkua. Kuvausalueen ulkopuolella käytetään tarvittaessa sädesuojia. Varjoainekuvauksessa jodipitoinen varjoaine ruiskutetaan kanyylin kautta laskimoon. Varjoaine voi aiheuttaa lämmöntunnetta vartalolla.

Tarvittaessa lapsen vanhempi (tai joku muu aikuinen saattaja) voi olla tutkimushuoneessa lapsen tukena. Avustaja puetaan sädesuojavaatteisiin. Raskaana oleva ei voi olla avustajana.

Tutkimuksen jälkeen huomioitavaa

Tutkimuksessa käytettävä varjoaine poistuu virtsan mukana. Lapsesi on hyvä juoda hieman tavallista runsaammin nesteitä varjoaineen poistumisen nopeuttamiseksi.

Vastaukset tehdystä tutkimuksesta saat lastasi hoitavalta lääkäriltä.

Yhteystiedot

Tietokonetomografiatutkimuksia tehdään:

Keskusröntgenissä (F-röntgen) sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 1.

Päivystysröntgenissä (B-röntgen) sisäänkäynti NK (Kajaanintie 50, Oulu) tai G (Kiviharjuntie 9,   
Oulu), 1. kerros.

Mikäli sinulla on kysyttävää tästä tutkimuksesta, voit soittaa sille röntgenosastolle, jonne lapsesi aika on varattu (ilmoitetaan kutsukirjeessä).

Keskusröntgen puh.08 - 315 3208 Päivystysröntgen puh.08 - 315 2254